Tong nafasi. „Tong nafasi“ — oʻzbek shoiri Erkin Vohidovning ilk sheʼriy toʻplami. Toʻplam 1961-yil Toshkent shahrida „Yosh gvardiya“ nashriyotida chop etilgan. „Tong nafasi“ toʻplami eʼlon qilingan paytda Vohidov 25 yoshda boʻlgan. Kitob juda kichik hajmli boʻlib, atigi 30 sahifaga ega. Toʻplam oʻquvchilar hamda tanqidchilar tomonidan yaxshi kutib olindi. Filolog olim Yoʻldosh Solijonov „Tong nafasi“ toʻplami eʼlon qilinishi bilanoq oʻquvchilar orasida qoʻlma-qoʻl boʻlganini xotirlashini yozgan. Adabiyotshunos olim Ozod Sharafiddinov toʻplamga taqriz yozib, shunday xulosa qilgan: „yosh shoirning ilk mashqlarida koʻproq dunyoni endi kashf etayotgan, oʻzining kashfiyotidan oʻzi zavqlanib, quvonchidan boshqalarni xabardor etishga oshiqayotgan, hayot benihoya goʻzal, noyob neʼmat ekanini tushunib kelayotgan murgʻak qalbning quvonchlari bor“.